Papersnake/gushiwen huggingface dataset:
陪祀诸陵晚发昌平二首 其二
夏鍭（明代）

蟠龙流水地，臣仆喜追奔。神岭森如画，斋庐远似村。

舆图抚幽朔，弓剑忆轩辕。谁识茂陵树，犹存未报恩。
金刚随机无尽颂·尊重正教分第十二
释印肃（宋代）

但是此筌蹄，少室老狐痴。
九年面壁守，梁王不透机。
塞上曲
陆游（宋代）

将军许国不怀归，又见桑乾木叶飞。
要识君王念征戍，新秋已报赐冬衣。
窗前木芙蓉
范成大（宋代）

辛苦孤花破小寒，花心应似客心酸。
更凭青女留连得，未作愁红怨绿看。
日本然上人 其一
释绍昙（宋代）

横担楖𣗖走诸方，佛祖玄关路转长。放下身心归故隐，金乌依旧出扶桑。
吴参政挽诗三首
高斯得（宋代）

念昔先君子，慈恩托下陈。
嵇孤虽愿识，李御竟无因。
赏遇肝肠照，书题骨肉亲。
数行知已泪，西望几沾巾。
游毛公洞六首
王之道（宋代）

须信桃源路易迷，野人遥指过山西。
由来石室非仙窟，漫向云中觅旧蹊。
鹤林传法明心颂二首
白玉蟾（宋代）

法是心之臣，心是法之主。
无疑则心正，心正则法灵。
守一则心专，心专则法验。
非法之灵验，盖汝心所以。
观物 其四
丘葵（宋代）

春蒲发华滋，潮涨失沙嘴。好风自西来，吹皱一江水。

何人掉孤舟，撑入春浦里。不见舟中人，一阵鸥飞起。
海幢寺阿字首座屡约相过未果作此简之
陈子升（明代）

隔江曾自度，长约渡江人。绝迹淹残雨，浮生阅仲春。

钟吟清水泛，门迥白鸥邻。不到真空地，梨花月漫新。
修府学后同官僚见诸生
刘敞（宋代）

用儒沐休运，抚俗奉明诏。虽愧文翁治，犹非武城笑。

兹堂丞相规，颇尽泮宫妙。高阁横青冥，长廊骛䆗窱。

春秋大复古，修旧非所诮。庭坛一已新，丹垩欻相照。

迂疏赖众才，简默希坐啸。况多都邑贤，历讲道术要。

藩篱可目涉，弦诵或耳剽。泛乡亦何人，千载名独劭。
故僰道廖君画像赞
黄庭坚（宋代）

廖君朴遬，卒享五福。其艰其勤，天畀戬谷。治生之材，可以治邦。

知子之智，可以使能。耋老于乡，以福孙曾。在尔后人，思其艰勤。

思其好贤，维衣食之源。瞻像思孝，勿堕其教。
山雪
皎然（唐代）

夕阳在西峰，叠翠萦残雪。狂风卷絮回，惊猿攀玉折。

何意山中人，误报山花发。
题姮娥奔月图
兰廷瑞（明代）

窃药私奔计已穷，藁砧应恨洞房空。
当时射日亏犹在，何事无能近月中。
宫词 其八
杨皇后（宋代）

一帘小雨怯春寒，禁禦深沉白昼闲。满地落花红不扫，黄鹂枝上语绵蛮。
宫词
李建勋（唐代）

宫门长闭舞衣闲，略识君王鬓便斑。

却羡落花春不管，御沟流得到人间。
驾幸金明池
韩琦（宋代）

西池风景出尘寰，春豫方乘禁坐闲。庶俗一令趋寿域，从官齐坐宴蓬山。

楼台金碧芳菲外，舟楫笙歌浩渺间。与众尽欢宫漏促，万花香里属车还。
天启元年歌 其十四
区大伦（明代）

在昔耕莘起帝臣，还从操筑见经纶。东山衡岳寻常事，好作和梅鼎铉人。
久旱得雨，霁后周涉园池，乘兴吟示松潭广文
林占梅（清代）

一雨新众绿，草木知来苏。荣滋欣满目，密筱连平芜。

负耒亲巡历，曲径行萦纡。栽竹补篱落，引泉通园厨。

花好当我槛，风凉快我躯。跣足豆棚下，溽暑倏然无。

即事多欣赏，歠茗同追呼。人生贵适意，意适情自娱。

何必慕富贵，金张与陶朱。匆匆扰扰间，终日奉驰驱。

堪嗤世上人，病此心不殊。我慕香山老，到处无嵚𡼋。

利禄不营谋，权势不争趋。优悠居里道，歌舞园亭俱。

退老乐天年，清福人莫逾。本其能知足，平生多欢愉。

历数诗人中，惟公高且孤。举此示同调，岂以我为愚。
道装吟 其二
邵雍（宋代）

道家仪用此巾衣，师外曾闻更拜谁。何故尧夫须用拜，安知人不是吾师。
李愬
徐钧（宋代）

雪夜平吴自一奇，功成犹守分尊卑。
櫜鞬道左躬迎帅，此礼藩方久不知。
奉和卢大夫新立假山
许浑（唐代）

岩谷留心赏，为山极自然。孤峰空迸笋，攒萼旋开莲。

黛色朱楼下，云形绣户前。砌尘凝积霭，檐溜挂飞泉。

树暗壶中月，花香洞里天。何如谢康乐，海峤独题篇。
五松驿
李商隐（唐代）

独下长亭念过秦，五松不见见舆薪。

只应既斩斯高后，寻被樵人用斧斤。
过田家
周南（宋代）

得麦儿今喜，无梅雨又愆。
翁身今七十，眼见几般年。
连年增口数，再世种人田。
机上畸零绢，今当数百钱。
奉谒夔州何异侍郎
度正（宋代）

浩荡江南春更和，几回风月又婆娑。
夔门外户千钧重，滟滪中流一节高。
蜀国移花今日事，上林种柳旧年窠。
残膏馀馥知何恨，徒倚江皋揖晋波。
乐轩先师挽歌词 其三
林希逸（宋代）

晦庵南北象山西，道学年来入品题。可惜六经真脉络，红泉三世两幽栖。
雁侵云慢（咏题）
曹勋（宋代）

晓云低。是残暑渐消，凉意初至。翠帘燕去，觉商飙天气。凝华吹、动绣额，乍殿阁、金茎风细。夜雨笼微阴，满绮窗、疏影响清吹。

轻颸嫩细透衣。想宵长漏迟，香动罗袂。戏曾计日，忆宾鸿来期。杯盘排备宴适，乍好景、心情先喜。待淡月疏烟里，试寻岩桂蕊。
和佩韦夫子题淮阴侯祠壁
李长霞（清代）

淮阴山水清且閒，古祠老树生寒烟。汉家宫阙不知处，韩侯庙貌犹人间。

渚蘋无复行客荐，西风卷水秋潺湲。当时逐鹿中原起，国士由来重知己。

登坛既遇隆准公，入宫胡怨儿女子。追亡相国无始终，如何不救钟室死。

故乡虽好不能归，自古功臣多如此。
依韵和郭秘校昭亭山偶作
梅尧臣（宋代）

知君弃官後，江上寻名山。
心既惯世内，迹欲还人间。
昭亭忽来惯，览古兴长叹。
野寺拂尘壁，丹阳已斓斒。
殿角虚宝铎，微风声珊珊。
遗像与笔迹，始得观裴颜。
浅井何泠泠，前溪何潺潺。
幽幽随猿鸟，浑浑忘区寰。
裂裳不为媿，饵芝不为难。
坐对寒雨中，松上孤鹤还。
偈倾一百三十三首
释法薰（宋代）

释迦已往，弥勒未生。
正当无佛世界，大地共乐升平。
不图打草，只要蛇惊。
偶题
徐似道（宋代）

老去功名不挂怀，高眠之外只清斋。
偶因种竹便多事，风叶扫余还满阶。
黄金缕 深秋
许嗣隆（清代）

长笛一声天似水。秋叶秋花，催得秋深矣。南雁频飞无半纸。

写来几个人人字。
三高亭
释居简（宋代）

雪滩祠三高，高字累三子。故夫三子者，凛凛元不死。

西风动归思，不与歌散殊。用则谋人国，不用沦江湖。

名节照勋庸，人与秋容洁。浩然天地中，朣朣湛华月。
禹庙
释智圆（宋代）

洪水不为害，黎元受赐多。
道尊由揖让，功大匪干戈。
任上诸侯贡，贻谋五子歌。
稽山千古在，宫阙倚鹾峨。
师邵以墙头过浊醪为韵赋五绝句依次答之 其三
顾清（明代）

美酒饷不辞，古调高难和。莫补墙头缺，且放鸱夷过。
题肤功雅奏图 其二
梁国栋（明代）

笑倚戎车克壮猷，关前氛祲仗谁收。忻看仁日回春日，再上刑州护锦州。
同沈清溪夜坐二首 其一
何景明（明代）

细雨侵高树，空堂散郁蒸。诗成挥彩笔，话久话青灯。

凤字惭稽叔，龙门愧李膺。瑶琴多古操，数为拂朱绳。
玉楼春 其一
柳永（宋代）

昭华夜醮连清曙。金殿霓旌笼瑞雾。九枝擎烛灿繁星，百和焚香抽翠缕。

香罗荐地延真驭。万乘凝旒听秘语。卜年无用考灵龟，从此乾坤齐历数。
赠从弟南平太守之遥其二
李白（唐代）

东平与南平。
今古两步兵。
素心爱美酒。
不是顾专城。
谪官桃源去。
寻花几处行。
秦人如旧识。
出户笑相迎。
庚午春观新进士锡宴琼林苑因书所见
宋庠（宋代）

秘苑仪星地，群英得隽年。
飞綏鲸浦右，供帐斗城偏。
表道槐阴直，凌氛柞影圆。
丛楹开玉宇，华组会琼筵。
湛湛融君渥，渠渠奖士贤。
银珰尊右席，绿帻佑双笾。
饰喜优坊伎，均恩醵礼钱。
沼浮渑酒渌，坻聚舜庖羶。
场迥歌声合，风回舞节妍。
柳疑添绀幄，鹦解啄鸣弦。
臣藿心倾日，需云象在天。
綈囊斋睿什，钿轴照儒篇。
宝思垂霓烂，欢声抃岳传。
珍台纷蹇产，翠气浩宛延。
池讶阳乌浴，桥疑汉鹊填。
千夫拔河索，三令夺标船。
帐殿沧波匝，鉤梯複道连。
瑶甍轩凤羽，云岛压鳌颠。
牺觡驯灵囿，天麰蔽大田。
江头拔兰紫，林下摘樱鲜。
玉藻初盈沼，神芝欲冒廛。
阳沟连禹洫，阴石骇秦鞭。
冰静恩鱼出。园空瑞鹄旋。
缭垣包井落，别渚上风烟。
金埒争镳地，珠翳射雉阡。
去辎雷远陌，归袂藻平川。
乍集储胥外，还经馺娑前。
子云嗟寂寞。无思状甘泉。
秋行
顾源（明代）

野菜香粳乐晚年，疏林晴日好秋天。
风瓢满耳鸣琴筑，黄叶深窝得宴眠。
早夏 其三
韩琦（宋代）

十里溪源注北塘，贮成宽碧澹泱泱。新蒲弱荇参差绿，去鹜来凫断续行。

一缆轻波摇鹢舸，满罾斜日晒鱼梁。使君思拙无清梦，高柳阴成草自长。
老大
张载（魏晋）

老大心思久退消，倒巾终日面岧峣。
六年无限诗书乐，一种难忘是本朝。
未试即事杂书 其二
柳子文（宋代）

一一听宫徵，铢铢较短长。品题分玉石，得失异炎凉。

中的非无术，知音岂易忘。鱼龙头角老，变化更何方。
用同字韵奉方外交洽南洲
黄淮（明代）

每羡瞿昙旧法宗，孤高不与世人同。降魔神力归禅定，破钝钤人属钜公。

杖锡影摇沧海月，袈裟香度少林风。几年暂尔酬缘业，却笑浮生类转蓬。
登钓龙台
吴荣光（清代）

纷纷逐鹿中原走，东家别骓西烹狗。白蛇已死赤蛇飞，海滨容尔屠龙手。

秦楚之际匝月间，潮声山色一竿间。风云夜护英雄气，组练朝明水石湾。

李册审知刘册丑，千年此地数杯酒。新市堤荒秋燕归，流觞亭废寒螀守。

到今苍莽尚高原，台耶人耶谁并存。万家烟雨双鱼屿，九海梯航五虎门。

我告明禋来郊甸，如此太平经几见。海天寥泬付诗人，坐对群峰青四面。
醉蓬莱·庆长庚协梦
佚名（宋代）

庆长庚协梦，仙李蟠根，挺生名世。粉省收声，早云霄自致。凤掖世台，荷囊簪笔，久要津历试。红旆颁春，碧油开府，出分忧寄。均逸真祠，左弧开宴，璧月光澄，玉炉烟细。漆发冰眸，揽浮丘仙袂。伫看九重，迅驰三节，诏促还丹陛。槐府凉生，榴樽香泛，年年欢醉。
题澹山岩
董与几（宋代）

厥初谁剖混沌殻，光明仅透天一握。
龙门凿断工有馀，劖划巉岩开洒落。
我来沆砀千崖高，溜雨万丈声萧骚。
岩上风烟岩下水，晚寻丹灶夜渔舠。
游仙都五首
吴谨微（宋代）

山下霏微雨洒尘，门前嘹唳鹤迎人。
遂成一觉仙都梦，更访遗踪得隐真。
题义门胡氏华林书院
何蒙（宋代）

满眼烟霞与宅连，义高孝弟代相传。
彤庭召对曾承诏，内府颁书特奉宣。
学古一门遵法度，礼宾群仆尽精贤。
竺斋月夜招琴客，花院春风恣饮筵。
乘兴访僧因挂褐，傍秋买鹤不争钱。
半空山色长供望，彻晓清泉缓醒眠。
残暑玉溪开尚槛，晚凉观稼入平川。
神仙药术亲留写，朝达诗牌自把悬。
携手漫思为好伴，此身方恨未归田。
忆君几度西南望，遥想情风寄一篇。
游龟石寺
舒岳祥（宋代）

旧说龟为石，今知石化龟。
溪分剡溪秀，亭近镇亭遗。
沙鸟穿青樾，岩花覆碧漪。
逢僧知雅素，携看古廓碑。
和子骏郎中清江道中
冯山（宋代）

缭绕川原又载驰，人情风物共依依。胶舟野水涸将尽，捲雨岭依寒不飞。

岂惮长途劳使传，尚寻清景扣禅扉。前山次第看梅发，剩带新年春色归。
句
释惠崇（宋代）

探骑通番垒，降兵逐汉旗。
嘲道安诗
习凿齿（魏晋）

大鹏从南来，众鸟皆戢翼。何忽冻老鸱，腩腩低头食。
国香 木瓜
龚翔麟（清代）

伏雨收迟。对木奴青小，一树垂垂。东陵旧畦仙种，无此高枝。

攀垂烟梢嫩蒂，响潭水、浣借香荑。连帆估船载，白下廊边，佛手同携。

筠篮争早市，数囊钱换得，归付妖姬。枕函边贮，消领好梦回时。

剖酿鹅儿清浅，约溪翁、满引匏卮。休忘趁秋社，斸长镵，买种山篱。
再次韵赵帅见寄三首 其一
陈造（宋代）

枝撑强趁火城春，踪迹犹烦问水滨。更醉南州好红紫，凝香诗伯是花神。
中秋不见月
项安世（宋代）

重云閟佳月，世谓天公悭。
一年待一夕，一夕阻开颜。
持此窥大炉，何如管中斑。
两轮驾宇宙，万世浩相关。
不知几中秋，来往于其间。
中间一晦明，琐细不足删。
惟应一樽酒，慰此清夜閒。
閒讥月姊懒，醉骂云师顽。
客去我自寐，悠然梦高攀。
斫却婆娑林，永断寒蟾跧。
梅花
王照圆（清代）

何处清香远，遥瞻岭上梅。不随群卉茂，独占一阳开。
别陈我峰之荆南分署
黄廷用（明代）

楼船晓傍银河曲，欲下荆门雨涨时。天上紫云连郢树，春馀芳草间江蓠。

西通巫峡饶王赋，南入潇湘重客思。自昔才人多水部，衡阳归雁可无诗。
悼诗
李煜（五代）

永念难消释，孤怀痛自嗟。
雨深秋寂莫，愁引病增加。
咽绝风前思，昏朦眼上花。
空王应念我，穷子正迷家。
寒食日作
徐铉（宋代）

厨冷烟初禁，门闲日更斜。东风不好事，吹落满庭花。

过社纷纷燕，新晴淡淡霞。京都盛游观，谁访子云家。
萍乡泛小舟下湘东绝句 其三
符锡（明代）

紫蕨长镵老，黄茅野烧晡。春风缘瑟缩，桃李自华敷。
感遇三十八首·其二十一
陈子昂（唐代）

蜻蛉游天地，与世本无患。
飞飞未能止，黄雀来相干。
穰侯富秦宠，金石比交欢。
出入咸阳里，诸侯莫敢言。
宁知山东客，激怒秦王肝。
布衣取丞相，千载为辛酸。
江亭酒醒却寄维扬饯客
韦庄（唐代）

别筵人散酒初醒，江步黄昏雨雪零。

满坐绮罗皆不见，觉来红树背银屏。
芹溪八咏
叶善夫（宋代）

云谷山高列画屏，晚来尽对更多情。
烟凝紫翠斜阳里，一幅丹青写不成。
偈颂二十九首
释云（宋代）

如来禅，祖师意。
绝承当，只这是。
破草鞋，汗臭气。
热碗鸣，驴豚沸。
也大奇，不思议，
分明在目前，今古应无坠。
佛灭二千年，比丘少惭愧。
偈六十三首 其九
释道宁（宋代）

禅人莫莽卤，二月又初五。透彻祖师关，一句该今古。

春色无高下，园林花木红。总持门大启，何处觅圆通。

休问迷逢达磨，须知垂手尘中。踏翻厚地，刺破虚空。

人天榜样，佛祖家风。敢与龙王斗富，自他兼济何穷。

翻身不露迹，直上妙高峰。渠无面目，三界为家。解把过头杖，逢春点异花。
宫词
王珪（宋代）

碧桃花下试枰棋，误算筹先一著低。
轮却钿钗双翡翠，可胜重劝玉东西。
减字木兰花 其一 读神仙传
李纲（宋代）

茫茫云海。方丈蓬壶何处在。拟泛轻舟。一到金鳌背上游。

琼楼珠室。千岁蟠桃初结实。月冷风清。试倩双成吸玉笙。
寄子发
吕南公（宋代）

后事喜乖初，劳生拟何禀。思山有藏市，愿起或成寝。

交声违本有，叹恨只愈甚。听君东堂言，去计非苒荏。

外危速官谤，内迫将母稔。不能效飞鸿，为悔比拾沈。

寒乡有旧隐，粳稌岁充廪。及此挂吾冠，逍遥适衾衽。

咨余方问舍，期就指冬凛。相邀林野娱，高咏略宋沈。

闽蛮忽煽虐，白刃万胸椹。惊奔托城闉，默若鱼在椮。

问君归来信，延伫久才审。亟闻漕台公，推待过流品。

縻留不许退，谗口亦旋噤。古人制行藏，缓走不为𧾏。

况今群盗炽，岩谷岂安枕。秋风又开菊，庭砌铺故锦。

江鲈鲙丝肥，蔬果具丰稔。相思东堂远，努力文字饮。
送淮安刘千户致仕归吉水
杨士奇（明代）

二十承官累策勋，腰间宝剑动星文。老辞淮水归文水，閒谢青云向白云。

邻里应怀前学士，儿童争识旧将军。芙蓉峰下沧洲曲，时采林芳与客分。
和何枢密题楚颂亭韵
仲并（宋代）

山林与钟鼎，各了一世缘。千年眉山翁，生气犹凛然。

菟裘视阳羡，卖剑将老焉。此志空泉扃，禾黍荒故园。

尚馀种橘帖，会有异世贤。西清广川公，文翰郁双全。

新篇来西枢，句句清可弦。廊庙须公归，宁容一壑专。

九重最深眷，每转从谏圜。绝唱今寡和，惜哉坡已仙。

回视楚臣些，并驰争孰先。况复黄绢碑，光耀荆溪边。

此亭会不磨，名与两公传。几株罗潇湘，便觉饶风烟。

不比濯锦江，桤木须三年。行矣凉飙起，霜满千崖巅。

香雾喷四坐，满引杯垂莲。
自上杭旧县乡至永安湖口司无在非山山密而促登顿甚劳途中书此遣怀
李惺（清代）

我闻七闽之险绝人寰，今见闽西之山长且弯。如树有干干有枝，枝枝叶叶交回环。

一山生出山无数，大抵无一直走皆横拦。初逾一岭谓山尽，未尽又见山当前。

山脚稍稍得平处，过去竟为山所关。山头隐隐现凹处，上去仍为山所瞒。

或数十丈十余丈，迭上迭下劳跻攀。六日得程三百里，上下总在山之间。

往时飞步凌孱颜，祇今老矣筋骨孱。赖有两人能舆我，下舆姑让渠息肩。

摄杖徐行复小憩，松边竹下时流连。但见山头石磊磊，但闻山脚水潺潺。

石原不要下山去，水更不曾流上山。水兮何智石何顽，石固长间水亦间。

咄哉上上下下劳如此，我殆不如石与水。
蒲萄
释文珦（宋代）

玉瀣乘旒晚，天浆满珞秋。
孟佗消不得，压取换凉州。
华烨烨
佚名（两汉）

华烨烨，固灵根。
神之斿，过天门。
车千乘，敦昆仑。
神之出，排玉房。
周流杂，拔兰堂。
神之行，旌容容。
骑沓沓，般纵纵。
神之徕，泛翊翊。
甘露降，庆云集。
神之揄，临坛宇。
九疑宾，夔龙舞。
神安坐，翔吉时。
共翊翊，合所思。
神嘉虞，申贰觞。
福滂洋，迈延长。
沛施佑，汾之阿。
扬金光，横泰河。
莽若云，增扬波。
遍胪骧，腾天歌。
题颜氏亭宇
孟宾于（唐代）

园林萧洒闻来久，欲访因循二十秋。

今日开襟吟不尽，碧山重叠水长流。
忆乡歌四首 其四
冯梦得（宋代）

塞北寒气逼，对火拥氍毹。犹忆侬家里，蓬头两夹襦。
题画
黄任（清代）

桃花灼灼水潺潺，隔断千山与万山。生怕渔郎漏消息，不流一片到人间。
赵元达久不至池上作诗戏之
饶节（宋代）

雨后新荷拥岸青，菰蒲相向立蜻蜓。此中佳处君知否，应对文君赋小星。
送萧尚书致仕归庐陵
徐铉（宋代）

江海分飞二十春，重论前事不堪闻。主忧臣辱谁非我，

曲突徙薪唯有君。金紫满身皆外物，雪霜垂领便离群。

鹤归华表望不尽，玉笥山头多白云。
颂古十二首
释智深（宋代）

兴化逐克宾，观音戴鬼面。
靴里动指头，未免傍人见。
园步杂兴
张镃（宋代）

豆篱黄叶被蔬田，静极情怀似黯然。
居舍又从东壁看，柳梢浓处起厨烟。
赠温峤诗
孙绰（魏晋）

大朴无像，钻之者鲜。玄风虽存，微言靡演。邈矣哲人，测深钩缅。

谁谓道辽，得之无远。

既综幽纪，亦理俗罗。神濯无浪，形浑俗波。颖非我朗，贵在光和。

振翰梧摽，翻飞丹霞。

爰在冲乱，质嶷韵令。长崇简易，业大德盛。体与荣辞，迹与化竞。

经纬天维，翼亮皇政。

狡哉不臣，拒顺称兵。矫矫君侯，杖钺斯征。鲸鲵悬鳃，灵浒载清。

净能弘道，动□功成。

无则无慕，有必有希。仰荫风云，自同兰夷。辞以运情，情诣名遗。

忘其言往，鉴诸旨归。
幺凤还 其二
屈大均（明代）

两日辞仙掌，含愁似忆家。珠应归石氏，凤本出桐华。

绿衬千重萼，丹凝一片砂。儿童怜爱甚，只恐损纷葩。
三游洞
邓深（宋代）

诘曲山蹊晚，清冷石涧秋。
三门俨呀豁，四壁极琱锼。
上穴重岩閟，中龛一室幽。
斐然成五字，聊尔继乘风。
古意
戴休珽（唐代）

穷秋朔风起，沧海愁阴涨。虏骑掠河南，汉兵屯灞上。

羽书惊沙漠，刁斗喧亭障。关塞何苍茫，遥烽递相望。

弱龄负奇节，侠客多招访。投笔弃繻生，提戈逐飞将。

拔剑照霜白，怒发冲冠壮。会立万里功，视君封侯相。
诗呈季友殿丞因寄正父兄
彭汝砺（宋代）

寂寂门无车马尘，故人相过觉情亲。焉知轩冕金朱贵，不笑齑盐藜苋贫。

看月纵吟颐阁夜，插花沉醉鉴亭春。白头想叹童儿事，浑属溪边自在身。
正月六日作
陆游（宋代）

上天四序分寒燠，以渐相寻不相渎。
今年立春七日耳，暖景温风何迫促。
群蛙怒鸣蚊蚋出，蚍蜉插翅飞满屋。
儿童便欲觅团扇，我亦汗垢思汤沐。
山坡梅花常恨晚，一夕开尽如雪谷。
篱边已放桃蕊红，庭下顿长萱芽绿。
小人识浅喜欲舞，轻衫冷饼相追逐。
春深疠鬼不贷人，此暖但忧非汝福。
范村午坐
范成大（宋代）

好风入修篁，槁叶舞而堕。
断续一蛩吟，高下双蝶过。
冻樾午阴圆，静极成痴坐。
老便几杖供，慵废诵弦课。
蒲团软易暖，因来百骸惰。
四傍无人声，谁惊短梦破。
太和杂题二首
李维桢（明代）

肃帝核玄玄，增封上配天。
端居长礼斗，秘祝总祈年。
皂纛宫娥绣，青辞国史编。
星冠南乡拜，鹤盖绕龙涎。
练湖曲
萨都剌（元代）

练湖七月凉雨通，白水荡荡芙蓉红。芙蓉红尽早霜下，鸳鸯飞去何匆匆。

茜塘女儿弄轻碧，鸣榔声断无消息。清波小藻出银鱼，落日吴山秋欲滴。

望湖楼上云茫茫，鸟飞不尽青天长。丹阳使者坐白日，小吏开罂宫酒香。

倚阑半醉风吹醒，万顷湖光落天影。挂冠何日老江南，短褐纶巾上渔艇。
建康回使寄范帅从求诗帖许而未至
赵蕃（宋代）

作意投公好赋诗，无盐竟自突西施。
生憎逼仄饥寒态，不尽从容质问时。
已办过江还败兴，要期重谒愧无辞。
夜光明月虽防暗，白日青天不碍知。
清平乐 闻近来山东临城出土曹子建遗骨
吴湖帆（清代）

文章七步。萁豆煎心苦。缥缈洛神愁借赋。都是幻云疑雨。

建安人物谁夸。独怜八斗才华。朽骨未消尘土，断魂几许冤家。
说潮 其三
丘逢甲（清代）

神泉生神童，实祀乡贤祠。乃复有仙童，化作云雨师。

神童不得有，吾有神童诗。仙童不得有，石有仙迹遗。

牛背明斜阳，想有横笛吹。至今圣者庵，背笠短发披。

祷云云即生，祷雨雨即施。飞霖沛五羊，灵寝仙来嬉。

夜半三元宫，朝天骑文螭。潮人说孙仙，感德非徵奇。

人生无后名，老死将何为？生而不济物，高官惭牧儿。
水调歌头（元日投宿博山寺，见者惊叹其老）
辛弃疾（宋代）

头白齿牙缺，君勿笑衰翁。无穷天地今古，人在四之中。臭腐神奇俱尽，贵贱贤愚等耳，造物也儿童。老佛更堪笑，谈妙说虚空。
坐堆豗，行答飒，立龙钟。有时三盏两盏，淡酒醉蒙鸿。四十九年前事，一百八盘狭路，拄杖倚墙东。老境何所似，只与少年同。
西湖
袁说友（宋代）

西湖历历旧嬉游，佳处欣逢辄少留。
却恨草堂元不识，故教俗眼为君羞。
登广教院阁
韩琦（宋代）

岑寂禅扉启昼关，公馀为会一开颜。高台面垒包平野，老柏参天碍远山。

花去春丛蝴蝶乱，雨匀朝圃桔槔闲。徘徊轩槛何时下，直待前枝倦鹊还。
和洪朋
饶次守（宋代）

当时为举首，满意望龙飞。而今已报罢，且归。
仪真和同官韵二首
刘宰（宋代）

簿书尘里见清扬，握手论心味更长。
何日出林共归去，故园花竹可游藏。
颜徒自乐一瓢饮，汉殿争陪万寿觞。
马革裹尸成底事，要须高卧到羲皇。
元宵薇山内弟酒边五首
陈著（宋代）

日星明概朝廷福，烟火安和田里丰。
此是古今真乐事，夜镫何用扇淫风。
送太师潞国文公致仕赴阙朝觐归洛
毕仲游（宋代）

事业观前辈，河汾出异人。擎天为柱石，盖代服经纶。

早岁登黄阁，群公会紫宸。指挥平大盗，咳唾福生民。

契合由天意，威行静塞尘。饱闻鸣鸑鷟，久已画麒麟。

阴德归宗社，昌言启圣神。功成绝能口，道在不谋身。

自昔规模定，于今风俗淳。立廷山不动，容物海无津。

文力挥南斗，台光拱北宸。英姿元岌嶪，雄略只逡巡。

慷慨遗轩冕，光华被缙绅。十年三册命，四海一师臣。

贵极多齐物，名高却任真。气完神洒落，骨老石嶙峋。

正殿需云合，初筵醴酒淳。异恩非故事，全美劝朝伦。

高卧鹓鸿集，忘怀鸟雀驯。鬻熊心益壮，尚父德逾新。

行色严舟御，荣光照席珍。二疏翻小节，九老尽佳宾。

坐上文章士，田间道义邻。曹刘不难致，园绮会相亲。

颖脱居尘外，逍遥占水滨。孔光灵寿杖，山简接䍦巾。

贱子登门晚，微官侍坐频。倦游心落拓，多难骨酸辛。

怀古悲寥廓，低颜任屈伸。邹裾羞扫地，墨突自营薪。

饿死犹思洛，当年偶过秦。填沟知幸免，弹铗更何因。

宦况淳于贱，交情鲍叔贫。废书顽度日，逃饮病酬春。

请谒衣冠弊，留连体貌均。不堪名碌碌，尚辱诲谆谆。

器小甘无用，词繁耻重陈。綵衣围鹤氅，寿酒吹鱼鳞。

江海新归计，乾坤旧化均。终篇怀感激，肝胆觉轮囷。
偈一百二十首 其一○四
释怀深（宋代）

寒来共向无烟火，饭了同烹雪色茶。饱食高眠无一事，不知何以报官家。
赠成秘校
金君卿（宋代）

四门嵓下一翘英，满腹诗书学已成。讲义群庠初应辟，绛帷罗列尽诸生。
吊岳飞诗
胡铨（宋代）

匹马吴江谁著鞭，惟公攘臂独争先。
张皇貔貅三千士，搘拄乾坤十六年。
堪悯临淄功未就，不知钟室事何缘。
石头城下听舆论，百姓颦眉亦可怜!
三峡桥
洪咨夔（宋代）

太行擘破黄河出，赑屃翻身沧海立。
老龙抱宝正鼾睡，地底黑风吹霹雳。
挹之以北斗之枘，瀹之以明月之璧。
啜之以太白东坡两谪仙，尚不负乎此山之泉石。
渔父·石帆山下雨空濛
陆游（宋代）

石帆山下雨空濛，
三扇香新翠箬篷。
蘋叶绿，蓼花红，
回首功名一梦中。
送王先生还金鳌分得水字
黄鸾（明代）

有客过我门，话别归田里。执袂情转深，似彼双浮水。

水流无尽期，我心亦如此。目断楚天遥，日暮寒云起。
读太白集
李吕（宋代）

吾宗老太白，俊逸自幼年。
学成喜任侠，长剑辞三川。
无心驯鸟喜，急义散金钱。
曳裾半天下，所至惊四筵。
竺阵扫强敌，诗情快涌泉。
一朝见贺监。荐鹗君王前。
金马得供奉，酒徒同醉眠。
从驾方连召，扶头得十篇。
奴视高力士，风期鲁仲连。
青蝇工点玉，锦袍棹回船。
自谓天地臣，浪称平地仙。
志大虽难揜，身危幸保全。
江陵欲难作，彭泽见几先。
仍喜宫祠句，浑如讽谏篇。
至今读青史，终始无间然。
山台晓望怀仅初不至和姚山人韵
华察（明代）

初日照台上，兴来成独游。
天高宿雾尽，木落空山秋。
晓色侵残鬓，新寒上故裘。
吴门隔烟水，怅望空悠悠。
次韵成季道中 其二
韩淲（宋代）

乘流下东吴，耳目眩滩水。篷攲舟荡兀，柁正缆迤逦。

晓离林薄傍，晚著沙石里。缩头鹅雁眠，时时忽惊起。
句
姜夔（宋代）

屋角红梅树，花前白石生。
过夷陵适值祈雪与叶使君清饮谈括苍旧游既行
陆游（宋代）

巴楚夷陵酒最醇，使君风味更清真。
少年恨不从豪饮，薄宦那知托近邻。
本拟笙歌娱病客，却催雨雪恼行人。
朝来冻手题诗寄，莫笑欹斜字不匀。
七夕三首 其三
陈渊（宋代）

信马随车力不胜，聊将觞豆乐交朋。青楼乞巧真儿女，我亦如今拙未能。
题蕃骑图
韩驹（宋代）

塞上漠漠黄云秋，黄须胡儿骑紫骝。一马搀前弄风走，胡儿掣辔空骧首。

回鞭慎莫向南驰，汉家将军方打围。夺弓射汝犹可脱，夺汝善马何由归。
次韵陈明锡见寄
林季仲（宋代）

合去趋华阙，难教滞陋邦。
悲鸣怜老骥，迎吠厄群庞。
便腹书千箧，濡头酒一缸。
怀君夜不寐，落叶打空窗。
答僧问
释如珏（宋代）

如何是佛烂冬瓜，咬著冰霜透齿牙。
根蒂虽然无窖子，一年一度一开花。
月夜拟李陵诗传 其二
汪元量（宋代）

嘉会不可再，聚散空彷徨。临流歌长吟，送子游远方。

悲风来天末，圆月流景光。行人驾言迈，令我结中肠。

岂无一尊酒，与子发慨慷。
脩竹坞访萧隐士
谢晋（明代）

草堂寂寞西涧坳，隔林犬吠声寥寥。幽人无事不出户，送客有时还过桥。

溪上斜阳立将尽，莎间细路归仍遥。明朝秋风桂花发，卧稳东山谁见招。
鬓云松令
姚燮（清代）

烛光残，鹦语静。环锁重扉，佳约无凭准。斜月上墙桐叶暝。

划袜潜来，露下三更紧。

鬓云松，罗袂冷，乱藕阑干，愁个烟难醒。脉脉向人花气凝。

蓦地风香，飞过鸳鸯影。
九日三首 其三
张嵲（宋代）

九日当年菊蕊迟，今年庭下半芳菲。禾收原野将成廪，枫落江湖欲授衣。

何处好山饶胜概，拟携家酿趁晴晖。病衰不复能搜句，聊插红萸满帽归。
海云山楼春霁
释古邈（明代）

海天不尽高楼接，风物依依入望宽。新柳拂桥摇绿水，野云归户失朱栏。

杜鹃声里终何恨，蝴蝶枝头也解欢。珍重春光澄霁好，几人乘兴共盘桓。
题二陆祠
陈琰（宋代）

尘暗香残二陆祠，可怜词藻妙当时。
联镳入洛成何事，一段凄凉鹤不知。
和公美季点书事
黄庶（宋代）

知君行县乐，经见饱朝昏。
禾黍富年户，牛羊落日村。
趁云看华没，冲雨渡泾浑。
颇得诗家助，聊应慰旅魂。
次韵太守出郊
范成大（宋代）

晓装缇骑踏芳辰，江为安澜露浥尘。
棨戟前驱留住月，笙箫後备带行春。
鱼龙水面金杯满，鸾鹤山头彩笔新。
闻道将军宽礼数，不辞酩酊吐车茵。
上元三绝
张耒（宋代）

沽酒垆边人若市，算商亭下浪连天。
张君官况今如此，岂有工夫作醉眠。
春雨
齐己（唐代）

欲布如膏势，先闻动地雷。
云龙相得起，风电一时来。
霢霂农桑野，冥濛杨柳台。
何人待晴暖，庭有牡丹开。
重游徐太傅园
金銮（明代）

乍起日犹长，重来暑渐藏。
鸡鸣隔林屋，人语出藩墙。
杨柳晚风静，芙蓉秋水香。
王孙多乐事，扶醉拥笙簧。
宫词 其七十六
周彦质（宋代）

象戏宫娥共雅欢，团团犀玉布牙盘。蹉车避马寻常事，却是堤防叠炮难。
赠句容士人
张侃（宋代）

山川清美天下稀，五瑞同时盍纪碑。碑上只言人物盛，若言德政愧无之。
秋夕雨柬潘孟与
李之世（明代）

雨叶淋漓战不休，长风榻畔莽飕飕。旋抽宿火频添茗，乍觉新寒始问裘。

世路逢场多作戏，宦情到海亦乘桴。莼鲈且莫悬归思，好与潘郎赋早秋。
雨霁二首 其一
方一夔（宋代）

次第寻春不恨迟，春光偏在雨晴时。风林窍暖山飞鸟，潭洞门晴惊卧螭。

酒冽万家供笑语，土牛千耦乐耘耔。物华又逐年华转，惟有诗人老更衰。
送人
江端本（宋代）

年衰岁晚有谁从，井臼无人伴敬通。当户秋山横积翠，拥阶霜叶委残红。

倦游自笑裘先敝，赴敌谁知甲已衷。看取功名垂竹帛，不须咄咄更书空。
建安掾朱彦实调同安丞归莆田枉道过余十日而别二首 其一
孙觌（宋代）

公子命巾车，千里过我庐。惊飞庭尉爵，喜见丈人乌。

倚壁方挽膝，推琴欲揽须。殷勤更秉烛，孤闷一时摅。
塞上
司空图（唐代）

万里隋城在，三边虏气衰。沙填孤障角，烧断故关碑。

马色经寒惨，雕声带晚悲。将军正闲暇，留客换歌辞。
再往上竺游渡西湖忽晴忽雨凄然有感 其一
员兴宗（宋代）

湖头接城城满烟，湖尾乱树昏连连。从前触境关心事，万里桥边家可怜。
玉漏迟 其一 送春，用潜玉花朝词韵
何振岱（清代）

笋根抽涩勒。庭柯绿锁，新阴吹湿。风力沉钟，犹许恋春今夕。

病过樱桃谷雨，向谁怨、年时驹隙。霄路隔。青禽盼杳，履尘销寂。

玉觞惜别迟斟，记剪烛窗西，啼珠香迹。梦冷鹃声，心事药炉烟积。

眼底高枝红瘦，放满地、芦蒿新茁。奁影侧。芳怀几时抛得。
过鲁山禅师故院世传师讲经雨花因题斯句
薛蕙（明代）

昔闻鲁山子，此地讲经年。长者开精舍，门徒聚法筵。

上方回锡杖，高坐发香烟。指点杨枝拂，翻披贝叶编。

辩才超正觉，慧照破冥筌。解脱周尘界，光明彻大千。

山川震十地，龙象见诸天。梵乐流云下，灵花蔽日悬。

我生惟率尔，彼岸转茫然。学道惭馀齿，寻师负宿缘。

绳床无虎卧，画壁有虫穿。隙网垂银树，阴苔缀石莲。

神灯风已灭，仙镜月空圆。随喜乖三会，含悽向四禅。

真乘仍自蔽，疑义竟谁诠。稽首西来意，非公那复传。
游西山
彭汝砺（宋代）

我少及长从公游，我今老矣公白头。渊明彭泽不归去，太史周南方滞留。

爱山兴与精神聚，形骸自笑縻圭组。欲骑马去陟彼砠，空羡鸿飞在于渚。

西山第一列洞天，别有日月无岁年。洪崖已成丹灶药，瑶池每赋白云篇。

嘒嘒蝉噪竹枝露，斑斑豹宿颠崖雾。伯兮伯兮归勿遽，人间旱岁须霖雨。

秋雨辛勤开菊花，春风取次生兰芽。我虽调公不敢易，龙驹会去超胡沙。
题清习阁
闻人符（宋代）

清晓卷书会，开帘揖远峰。
腻云留宿润，膏雨沐春容。
世味生来薄，诗愁晚更浓。
溪山看未足，还听暮楼钟。
失调名
赵企（宋代）

闻道南丹风土美。流出溅溅五溪水。威仪尽识汉君臣，衣冠已溪□番子。

凯歌还、欢声载路。一曲春风里。不日万年觞，猺人北面朝天子。
早梅
谢燮（南北朝）

迎春故早发，独自不疑寒。
畏落众花后，无人别意看。
秋夜独酌
陆游（宋代）

壮志随年减，羁愁与夜长。
月高寒晖淡，花坼露丛香。
仕畏谗销骨，归判酒腐肠。
青灯写孤影，相劝尽余觞。
山雪
张耒（宋代）

空中莽落索，晓雪遍平郊。
霰急松鸣叶，声繁竹战梢。
暮鸢饥啄屋，寒雉湿依茅。
谁上梁王赋，淹留感鬓毛。
报贾耘老诗仍次韵
沈偕（宋代）

虫腹无端苦动风，团雌还却胜尖雄。水寒且弄双钳利，汤老难逃一背红。

液入几家烦海卤，醢成何处污园葱。好收心躁潜蛇穴，毋使雷惊族类空。
得林宪副待用书有怀故友张兼素
陈献章（明代）

蹇蹇张兼素，从君致匪躬。天来今日定，书展故人封。

贾傅生还恸，湘累死亦忠。平生两行泪，万里寄秋风。
秋怀
晁说之（宋代）

草木衰残意，关河离别情。
秋风已如此，况复更论兵。
春夏之交四首
孙嵩（宋代）

江花江水意，春色为谁多。
极目天涯草，凄凄奈尔何。
闵㟆治酒送别
金农（清代）

雷陂重相送，饯席暂淹留。人作浮云笑，酒生明日愁。

西风孤烛夜，凉笛五湖舟。缭白萦青外，家山话越州。
鼓琴歌
佚名（先秦）

美人荧荧兮颜若苕之荣。

命乎命乎。
逢天时而生。

曾无我赢。
移居留别长椿主人
乔崇烈（清代）

春风生院草，木叶冷霜天。一一去来迹，依依二十年。

与君同季世，分手惜流川。更下何时榻，重寻未了缘。
甲子初春即事六首
杨万里（宋代）

只有观书乐，其如病眼何。
但令吾意适，不必卷头多。
作五里雾以藏身仰日谷为朝饭坡谷诗也山中即事颇实斯语作二十八字
赵蕃（宋代）

无屋藏身雾政昏，饭资日谷欠朝暾。起居饮食难兼享，傥欲不仪须露蹲。
七月初二夜，洪州对月，怀伯丈亲舍 其一
范梈（元代）

居止简物竞，颇受岁月侵。诚愿输昆仑，遐举遗浮沉。

时冬万物敛，野迥景载阴。雉鸣穑在场，烟火村巷深。

儿女戏我前，有酒聊自斟。自斟何足贵？得饮胜千金。

圣哲去已远，六籍传其心。受生敢不爱？发愤摅长吟。
句
司马光（宋代）

薄梗任飘流。
同坐客赋席上牡丹酴醾海棠 其二
李弥逊（宋代）

珊瑚碧树小明月，散作人间无尽香。伏雨阑风浑不惜，为君高处踞胡床。
甲辰冬辞冢赴官寄曾鼎臣
曾丰（宋代）

过家来上冢头山，禽鸟欢呼劳我还。
石碍犹前溪水勇，风吹不动岭云顽。
菅茆尚向烧边翠，须鬓偏从镊处斑。
吾坐奔驰累如许，此诗不分鲁斋闲。
游江宁天庆观久视轩见梅已落有寄常父
孔平仲（宋代）

记得东斋折小梅，数枝寒色未全开。江上别来今几日，暖风吹径雪成堆。
布袋赞
释绍昙（宋代）

紧捉布袋头，片时放不下。
用尽恶机关，难瞒铁奉化。
重重败缺几曾知，犹自回头望阿谁。
梦玉人引
吕渭老（宋代）

上危梯尽，尽画合迥，昼帘垂。曲水飘香，小园莺唤春归。舞袖弓弯，正满城、烟草凄迷。结伴踏青，趁蝴蝶双飞。

赏心欢计，从别后、无意到西池。自检罗囊，要寻红叶留诗。懒约无凭，莺花都不知。怕人问，强开怀、细酌酴醿。
公子行
徐乾学（清代）

翩翩佳公子，客华耀朝暾。门盛崔家戟，家传汉相尊。

弟兄才调崔第一，六龙八骏何足论。哲昆射策得高第，少弟亦邀天子恩。

连镳崔过上林苑，纵辔时经铜马门。铜马门前铺绣埒，五侯七贵多交结。

曾从复道入南宫，还向建章过北阙。归来寒拂紫貂裘，银烛金尊销百忧。

美人燕赵迎歌馆，狎客新丰上酒楼。酒楼歌馆回波舞，曲成便付梨园谱。

雁柱银筝乐未央，鬘鬋姱容何嫭妩。行觞伫立久徘徊，但愿公子朱颜开。

乍听金梁莺语细，还看珠履雁行来。雕轮华毂无时绝，子云笔札君卿舌。

回骑多过主簿家，扫门要使监奴说。座中醉客辖偏投，堂上留髡烛已灭。

鹦鹉遥遥自陇西，名花往往来南粤。鹦鹉名花何处藏，前头广榭后雕房。

飞甍日丽鸳鸯瓦，绣户香消翡翠床。窦融厩室自连互，马防观阁生辉光。

甲第云霞雄帝里，田宅膏腴满故乡。故乡佳丽一相忆，桂楫兰桡来往亟。

伐鼓南来驿路迎，扬舲直下通津塞。甘宁锦缆弃不收，鄂君绣被欢无极。

玉津园内鸟欲啼，伯通桥下人如织。更植乌椑金谷帝，常穿曲沼芳林侧。

据坐胡床时疾呼，曲韝绿帻平头奴。张翰善赋周小史，霍氏群知冯子都。

横行讵畏洛阳令，争道还欺上大夫。转日回天真莫比，自言富贵长如此。

未诵应璩《百一诗》，宁晓宽饶切谏语。尚冠里中鸮乱鸣，廷尉门前雀栖止。

梁松得罪岂无因，张让吊丧非得已。霆雷倏忽下彤墀，远戍穷边悔已迟。

东朝语不闻都尉，旧馆人皆去魏其。白发高堂犹议遣，斑衣爱子尽相随。

金阙回看肠已断。玉关生入梦堪悲。陂田苑囿输公府，厮养髯奴向北陲。

安国灰然那可待，子卿羝乳竟何时。从古豪华如转烛，奔车覆辙看相续。

海鱼有日困泥沙，破巢之下无完族。吾慕李子坚，身是司徒儿。

变名入公府，不遣同舍知。吾慕袁夏甫，国相以为父。

谒吏不见通，却车更徒步。古人高踪不可求，今人龌龊难为谋。

且漫垂鞭踏歌去，白云无尽香山秋。
泊武昌
蒋之奇（宋代）

圆坛展祀日，樊山开宴时。钓台高嶪嵲，离殿郁参差。
题张子政秋荷双鸟图
弘历（清代）

霞残荷衣沉，露冷莲房老。鸟啄子背飞，为恐其他晓。
杂曲歌辞。乐府
顾况（唐代）

暖谷春光至，宸游近甸荣。云随天仗转，风入御帘轻。

翠盖浮佳天，朱楼倚太清。朝臣冠剑退，宫女管弦迎。

细草承雕辇，繁花入幔城。文房开圣藻，武卫宿天营。

玉醴随觞至，铜壶逐漏行。五星含土德，万姓彻中声。

亲祀先崇典，躬推示劝耕。国风新正乐，农器近消兵。

道德关河固，刑章日月明。野人同鸟兽，率舞感升平。
饮越客
张元凯（明代）

结客长安春暮时，掖垣杨柳尽垂丝。黄金无意归原涉，绿酒多情约魏其。

月下藩车聊把臂，花间缇骑自扬眉。不知燕市悲歌态，共唱吴歈倒接䍦。
梅庵宫保遣戍吉林相邀偕往感赋
顾廷纶（清代）

正作仇书计，翻为出塞行。伤心辞北阙，挥手竟东征。

颠越双江道，凄凉五国城。丈夫重然诺，不肯负平生。
苏木滩
杨万里（宋代）

滩雪清溅眸，滩雷怒醒耳。
落洪翠壁立，跳波碧山起。
船进若战翠，船退亦游戏。
若非篙师苦，进退皆可喜。
忽逢下滩舟，掀舞快云駃。
何曾费一棹，才瞬已数里。
会有上滩时，得意君勿恃。
贺胡守寺正祷雪响应
杨万里（宋代）

庐陵新事一奇绝，老农七年不识雪。
史君领取六花来，一夜九天开玉阙。
万家铸作银楼台，千峰琢出琼崔嵬。
频岁魃儿祟檌桠，来秋云子如芋魁。
老夫与雪亦久别，膝六参侬永普说。
为渠拈此一辨香，今身胡姓前身黄。
只愁颖川归庙堂，不愁寰宇无丰穰。
东合官梅应解语，绿毛么凤仍能舞。
合词再拜寿史君，满为天花中玉醑。
赠石德固
张翰（魏晋）

西湖之月清无尘，橘中之乐犹避秦。向来所见止此耳，渠亦岂避真知津。

如君眼孔乃许大，万事付之尘甑堕。儿能诗书又肯播，著脚世间看踏破。

青巾玉带桃李花，日斜空望紫云车。布衣谁识隐君子，一马㿉然何处家。
折县道中二首
孔武仲（宋代）

柳堤桃坞未怡融，浣濯新梢上浅红。
一段春光来逼眼，枣骝嘶入柏林中。
题道宗上人十韵
白居易（唐代）

如来说偈赞，菩萨著论议。是故宗律师，以诗为佛事。

一音无差宗，四句有诠次。欲使第一流，皆知不二义。

精洁沾戒体，闲淡藏禅味。从容恣语言，缥缈离文字。

旁延邦国彦，上达王公贵。先以诗句牵，后令入佛智。

人多爱师句，我独知师意。不似休上人，空多碧云思。
漫塘名陈内机小斋曰能止
释居简（宋代）

莫窥殽与函，峭绝青错磨。可无济胜具，振衣披峨峨。

更复游吕济，虎眼漩作涡。堂堂济深涉，如此忠信何。

游子听我语，审听毋媕婀。通都横九逵，平平非仄颇。

并驾方峥嵘，辐辏相骈罗。嗜进弗知了，十步九跌蹉。

何如反吾辕，自少不自多。怡然事天全，盎然毓天和。

倦翼安故林，归云仍中阿。晓猿时自吟，好鸟时自歌。

凉树坐茂密，醉石眠坡陁。何须鹑奔奔，静胜超凡科。
次韵真歇和尚圆觉经颂一十四首·普眼菩萨章
释正觉（宋代）

谁从普眼道场来，天帝堂前珠网开。
彻底光明成一段，个中清净绝纤埃。
交罗理事真空观，照破根尘不夜台。
恰恰相应尔时节，陶家壁上起梭雷。
坐寺旁山大石偶得
方献夫（明代）

大石松根坐每酣，晚风随意扫晴岚。百千病孔磨人世，七十峰头寄佛庵。

开眼于今真自阔，安心到此更谁参。翳门关口云深处，多少游人路未谙。
华山畿
徐庸（明代）

华山畿，停犊车，生前奇遇卖酒家。棺开棺开慎勿乖，与郎去来事始谐。
布袋赞
释梵琮（宋代）

眼冷千江月，眉横万叠山。
杖头挑布袋，信脚到人间。
晁二家有海棠去岁花开晁二呼杜卿家小娃歌舞
张耒（宋代）

颇疑蜂蝶过邻家，知是东墙去岁花。
骏马无因迎小妾，鸱夷何用强随车。
梁雅乐歌 禋雅 一
沈约（南北朝）

紫宫昭焕。
太乙微玄。
降临下土。
尊高上天。
载陈珪币。
式备牲牷。
云箛清引。
栒虡高悬。
俯昭象物。
仰致高烟。
肃彼灵祉。
咸达皇虔。
寂照大师匣藏相国寺坏壁秋景
郭祥正（宋代）

京城车马多尘埃，一见妙画心眼开。深山老木秋思静，苦雾郁郁诸峰埋。

客骑蹇驴打不动，懊恼似忧寒雨来。崖平路转斗然绝，笔力未断空徘徊。

胡为皴剥仅盈尺，鐍以大箧过琼瑰。师云昔是殿堂壁，治平大水馀皆摧。

恰如卢仝玉碑子，中路扑折令人哀。玉碑一折乃无用，此画虽缺犹堪裁。

君不见，山前路，路长不独忧风雨。前有毒蛇后猛虎，磨牙矫尾藏深坞。

圣人皇皇嗟逆旅，画工意思非无补。非无补，谁信之，纷纷门外誇轻肥。
离石室
韦骧（宋代）

九十阳春兴已酬，登山穿谷尽清幽。閒田不是无多让，故遣尘劳作胜游。
减字木兰花·水云皮袋
谭处端（元代）

水云皮袋。似水如云长自在。自在闲人。闲里搜寻物外身。任行任住。色外真空闲里做。欲觅真空。只在南山尽静中。
净慈释刺血写经赞
李昴英（宋代）

此经如筏，写之着相。
而刺血写，妄中之妄。
经诸佛阔，血父母生。
妄净妄垢，等为前尘。
末法阇梨，沉酣入骨。
一毫且靳，而况於血。
血犹可舍，是知身幻。
大痛一囘，直须臂断。
大子夜歌二首
陆龟蒙（唐代）

歌谣数百种，子夜最可怜。
慷慨吐清音，明转出天然。

丝竹发歌响，假器扬清音。
不知歌谣妙，声势出口心。
潘赐主事升鸿胪少卿赴南京
杨士奇（明代）

紫泥诏下九重天，曾向榑桑海外宣。使者旌旗轻万里，郎官词赋欲千篇。

归朝已荷君王宠，进职今推近侍贤。应到南京公事简，朝朝清趣在韦编。
念奴娇·棋声特地
周文谟（宋代）

棋声特地，把十年心事，恍然惊觉。杨柳楼头歌舞地，长记一枝纤弱。破镜重圆，玉环犹在，鹦鹉言如昨。秦筝别後，知他几换弦索。谁念顾曲周郎，樽前重见，千种愁难著。犹胜玄都人去後，空怨残红零落。绿叶成阴，桃花结子，枉恨东风恶。盈盈泪眼，见人欲下还阁。
杂诗七首·其四
曹植（两汉）

南国有佳人，容华若桃李。
朝游江北岸，夕宿潇湘沚。
时俗薄朱颜，谁为发皓齿？
俯仰岁将暮，荣耀难久恃。
美胡烈臣晚年生子
王庭圭（宋代）

老蚌生珠喜可涯，穷阎得宝亦堪誇。如今七岁诵千字，他日端能读五车。
罗浮仙籍为潘子仙题
李之世（明代）

恰有真仙骨，常参四百君。拾得丹灶药，私窥玉笈文。

松影摇山月，天风吹海云。弄笛铁桥畔，羽衣凌紫氛。
题彭祖张苍像
程琼（清代）

苦惜年光恋幻身，白头私擅梦边春。儿家酬酒凄然问，可有齐眉耦齿人。
和仇雄川幽居十咏 其七 移榻
任环（明代）

松涛度晚风，泉窦流閒月。移榻对天光，不知清兴发。
九日次韵邢子友
傅察（宋代）

侧身西望涕沾翰，黄菊丹萸又满栏。
偏插定应怜我还，从游谁复尽亲欢。
年过骑省悲秋易，贫似司空乞酒人。
何日故园鸣雁侣，醉归松竹挂衣冠。
偈颂一百三十六首
释惟一（宋代）

仰山上元令节，笙歌且靠一壁。
雪晴山色挼蓝，冻解溪流濑石。
满眼看不尽，满耳听不彻。
诸人若向这里知归，不须更授然灯记别。
游城山国清塘
郑耕老（宋代）

涌金门外尽菰蒲，四月行人客上都。
六月国清塘上望，依稀身更在西湖。
延陵感怀
薛季宣（宋代）

延陵七春梦，悲切意更微。颇复吴牛喘，还多代马依。

去来纷混混，今昨是非非。况在辽东鹤，千年方始归。
道过一岭曰米花村其名颇雅因为成一绝
王世贞（明代）

夹溪黄叶路，三户米花村。车马须臾事，寒山日掩门。
宛陵秋晚
胡宿（宋代）

谁道江南好物华，江南今日抵天涯。秋风只解吹桐叶，暮雨还来打菊花。

寒水答砧偏响亮，迥楼飘角更呕哑。举头试作长安望，惆怅青山绕郭斜。
初春行宫侍宴
郭守文（宋代）

青山团远嶂，流水泻鸣弦。
游豫王正月，讴歌帝万年。
草香吹辇路，鸟弄杂宫悬。
沾醉尧尊酒，何由报所天。
茶山贡焙歌
李郢（唐代）

使君爱客情无已，客在金台价无比。春风三月贡茶时，

尽逐红旌到山里。焙中清晓朱门开，筐箱渐见新芽来。

陵烟触露不停探，官家赤印连帖催。朝饥暮匐谁兴哀，

喧阗竞纳不盈掬。一时一饷还成堆，蒸之馥之香胜梅。

研膏架动轰如雷，茶成拜表贡天子。万人争啖春山摧，

驿骑鞭声砉流电。半夜驱夫谁复见，十日王程路四千。

到时须及清明宴，吾君可谓纳谏君。谏官不谏何由闻，

九重城里虽玉食。天涯吏役长纷纷，使君忧民惨容色。

就焙尝茶坐诸客，几回到口重咨嗟。嫩绿鲜芳出何力，

山中有酒亦有歌。乐营房户皆仙家，仙家十队酒百斛。

金丝宴馔随经过，使君是日忧思多。客亦无言征绮罗，

殷勤绕焙复长叹。官府例成期如何！吴民吴民莫憔悴，

使君作相期苏尔。
鹧鸪天（过湖阴席上赠妓）
苏庠（宋代）

梅妒晨妆雪妒轻。远山依约学眉青。樽前无复歌金缕，梦觉空余月满林。

鱼与雁，两浮沈。浅颦微笑总关心。相思恰似江南柳，一夜春风一夜深。
州来
彭兆荪（清代）

州来故国寿春东，苍山指八公。蜡树远排淮甸直，鱼云晴曳楚天空。

衔刀慷慨于铨节，折屐飞扬谢传功。何似召南行义好，瓣香吾只祝安丰。
仲春有怀
张栻（宋代）

老木高枝不可攀，玉泉飞出半崖间。
如何借得清冷水，一洗疮痍为解颜。
游王寿山
蔡蒙古（宋代）

王寿山头石径斜，不知何处有仙家。
烟霞踏遍芒鞋破，一路春鸠啼落花。
清明泛舟卫河以花似锦时高阁望草如茵处小车行分韵得花行二字 其二
纪坤（明代）

沿堤宛转棹歌声，草色花光到眼明。忽照清波头似雪，多惭蛱蝶趁船行。
东篱采菊图
赵秉文（金朝）

渊明初亦仕，迹留心巳远。雅志怀林渊，高情邈云汉。

妖狐伺昼昏，独鹤惊夜半。平生忠义心，回作松菊伴。

东篱把一枝，意岂在酒盏。不见白衣来，目送南山雁。

淡然忘言说，聊付一笑粲。
和苦蚊
赵希逢（宋代）

入夜声不绝，朝来还迹灭。
身絮巧粘肤，觜针微点铁。
赈涟杂咏
唐锡晋（清代）

秋来一雨动经旬，水灌城闉浪拍津。桥外绿波平雁齿，屋边碧拍蹙鱼鳞。

室庐半作河中沚，禾稼全成水上蘋。太息催科诸长吏，还将租赋病灾民。
除夕过东林寺同晓公谈禅
谢榛（明代）

林磬何悠悠，庭雪复灿灿。冲寒过支公，相围地炉炭。

一谈得真过，贝叶徒满案。学禅若栽松，老有万枝干。

谁能顿悟间，森然俱斩断。见心是道侣，寂寂坐夜半。

慧灯无际光，照破几梦幻。生死譬朝夕，岁尽岂嗟叹。

处世各有缘，焉得不聚散。明春杖锡行，孤云渺天畔。
送韦向睦州谒独孤使君汜
皎然（唐代）

才子南看多远情，闲舟荡漾任春行。

新安江色长如此，何似新安太守清。
题壁
佚名（宋代）

猛风拔大树，其树根已露。
上有寄生草，青青独未寤。
游天峰寺
龚况（宋代）

杖藜高踏半山云，不见此岗知几春。异时人物凋零尽，只有青山似故人。
秋大阅呈郡僚
虞俦（宋代）

横槊何人解赋诗，东方千骑出郊时。
天高霁色旌旗上，地迥秋郊鼓角悲。
漫授一编黄石老，相从千载赤松期。
据鞍矍铄非吾事，惭愧江湖把一麾。
嘉禾
张璧（明代）

城楼倒影落湖波，湖上风帆镜里过。
归客自炊菰米饭，小娃争唱《竹枝》歌。
梭头艇子轻于叶，雪色沙鸥白似鹅。
此地将军战时血，春来丹渍藓痕多。
和王充道夜坐二首 其二
王质（宋代）

风雨连三日，晨昏共一窗。天寒怜翠袖，夜永对青缸。

有泪挥吴月，无船上楚江。梦寒元易断，钟静不须撞。
赠白
吕南公（宋代）

成童即学佛，五十始披缁。去发有先后，悟空无速迟。

游云经过雨，淙瀑到清漪。此意分明否，人间不可思。
送何亨老出守泰州
许景衡（宋代）

海陵人说毗陵好，太守当年迥不群。新命而今分竹去，欢谣何似隔江闻。

簿书幕下人谁任，尊俎楼头客自醺。千骑固应知体国，古来畎亩不忘君。
秋日卧病
张正蒙（明代）

隐几荒斋寂，深知偃卧情。
新方随药简，久病喜秋清。
掩径流云色，穿林响叶声。
无人见惆怅，白发一重生。
次韵陈肤仲又过铅山见寄兼怀真卿丈
韩淲（宋代）

海内师门复几人，书来善诱意循循。休论用舍与斯世，试较仙凡隔彼尘。

是道渊渊书自若，相传本本话常新。三山想像陈黄学，五马归来各素贫。
满庭芳
杨荣（明代）

玉殿传宣，金吾弛禁，皇都春意争妍。暝烟初敛，华月吐婵娟。

紫陌香尘冉冉，六街上、车马骈阗。争来看，鳌山灯火，滉漾九重天。

圣皇端拱处，千官鹄立，玉笋班联。有歌喉，宛转舞袖蹁跹。

清漏迟迟夜永，不妨对、绮席琼筵。嵩呼愿，齐天万寿，同乐太平年。
寄周子察院
杨万里（宋代）

迹远公犹记，情亲势使疏。
忽思参研席，如许遽龙猪。
云步知无那，文盟肯弃子。
只哦五个字，不愈一行书。
子规
来鹄（唐代）

月落空山闻数声，此时孤馆酒初醒。

投人语若似伊泪，口畔血流应始听。
题烟篷
释法具（宋代）

曹植波澜阔，曾为若士游。江湖流满眼，天地入扁舟。

散发邀明月，停杯问白鸥。他年归紫禁，梦亦绕沧洲。
和虞部韦郎中寻杨驸马不遇
独孤及（唐代）

金屋琼台萧史家，暮春三月渭州花。

到君仙洞不相见，谓已吹箫乘早霞。
茅山赠洪拾遗
方干（唐代）

圣代谏臣停谏舌，求归故里傲云霞。
溪头讲树缆渔艇，箧里朝衣输酒家。
但爱身闲辞禄俸，那嫌岁计在桑麻。
我来幸与诸生异，问答时容近绛纱。
颂古十首
释昙华（宋代）

大海波涛涌，千江水逆流。
龙王宫殿裹，不见一人游。
秋暑戏题
李纲（宋代）

少昊行秋尚炽然，祝融何事苦侵权。欲呼屏翳来清道，却恨羲和懒著鞭。

盐米相仍无日了，图书拨置且閒眠。个中自有清凉地，不在中间及两边。
田家杂兴和林屋山人作 其二
沈纕（清代）

向晚群动息，杖策来东菑。邻舍多好怀，往还无厌时。

平生守直道，讵假智虑为。辞拙意弥真，礼疏情不移。

古风转淳朴，徒为薄俗嗤。
赠上封诸老
林用中（宋代）

上封台观静，夕霁景偏清。
月下闻禅语，风中有磬声。
龙池留古足，雁塔寄余情。
借问房前树，东窗忽偃生。
送宜黄宰任满赴调 其一
韩驹（宋代）

故老凋零尽，君犹识了翁。深知名节似，不但里闾同。

政府方交辟，高贤岂久穷。他年汝溪上，伴我钓秋风。
读苏武李陵司马迁传
华岳（宋代）

白旄持节使单于，万里风烟十载余。
柳毅不行沙漠路，却凭归雁为传书。
双鹭
徐夤（唐代）

双鹭雕笼昨夜开，月明飞出立庭隈。但教绿水池塘在，

自有碧天鸿雁来。清韵叫霜归岛树，素翎遗雪落渔台。

何人为我追寻得，重劝溪翁酒一杯。
绍兴二十八年祀圜丘 昊天上帝位酌献用《禧安》。御制。
郊庙朝会歌辞（宋代）

谒款坛陛，祗祀泰禋。丘圜自然，可格至神。桂尊登酌，嘉荐芳新。

靡福菲眇，敷佑下民。
轻阴
弘历（清代）

轻阴时作雨，胜日信宜春。天与渊连净，花依柳作邻。

烟鬟朝洗黛，露靥午含嚬。沼縠迎飔绉，峰屏带雾皴。

课耕来陇畔，鼓枻过溪滨。揽景昌昌丽，拈题日日新。

非关诗思富，都为帝恩均。追想昨年事，宁忘夙夜寅。
次张业白韵二首 其一
张子翼（明代）

何须绝岛问蓬瀛，水碧山青护草楹。夜月半将松影度，春风细捲钓纶轻。

渊明松菊惟高枕，范蠡渔舟祇避名。黄鸟年来旧相识，绿阴时送隔溪声。
缑山子晋祠以下陪太尉钱相公游嵩山七章其七
梅尧臣（宋代）

险绝称汉关，晨跻瞻一室。
盘纡石路回，迤逦云峰出。
古壁挂青苍，天风起萧瑟。
洛城西首时，望望平烟密。
送开守解印
冯时行（宋代）

穷冬自萧疏，小垒玄云开。
使君掷虎符，行矣何遽哉。
父老相与言，未言心已哀。
自云好使君，抚我如婴孩。
天不为我旱，人不为我灾。
使君今已行，力挽不可回。
举手向父老，听我勿我猜。
赤骥万里足，瑶池倏往来。
伏枥方丈间，何其等驽骀。
丹凤隘寥廓，五湖看如杯。
修羽落樊笼，安得一毰毸。
骥非伏枥姿，凤当翔九垓。
使君禀天秀，磊磊真长才。
峡裹三家村，胡为久徘徊。
况与艰运偶，中州涨胡埃。
天子急亲贤，搜访群草莱。
一麾谅其微，千里良需材。
弃去自腾踏，为国除祸胎。
父老休嗟惜，功勋在云台。
村居四首 其四
陆游（宋代）

石帆山下乐谁如，八尺轻舠万顷湖。能酿人家分小榼，爱棋道士寄新图。

条枚积地树鸡栅，沟港接筒浇芋区。父子还家更何事，断编灯下讲唐虞。
次韵陆倅贺雨
王十朋（宋代）

目注云霓为国忧，何心肥马更轻裘。庶民愁恨旱无雨，三日滂沱农有秋。

且喜上公容我请，不辞大白共君浮。人言太守无才术，端藉士龙监此州。
梧桐
钱蘅生（清代）

高树能遮暑，斜阳照绿阴。阶前寒漠漠，庭下峭森森。

细雨清香散，微凉小院深。风吹疏叶响，静坐听蝉吟。
郁林八景诗 其八 龙桥古渡
邝元乐（明代）

鳌头浪涌金沙碧，江国飞虹瑞气摇。发泄地灵知有待，使君题作瑞龙桥。
北野书约东路见候用前韵
顾清（明代）

蛇头凤尾好寻幽，我亦西湾占一丘。水墨画图三十里，不妨分作雨中游。
忆冯宗谕
释元肇（宋代）

去岁无辜出帝乡，石头城下水云长。凤凰台上多今古，李白题诗恐断肠。
圩丁词十解
杨万里（宋代）

圩上人牵水上航，从头点检万农桑。
即非使者秋行部，乃是圩翁晓挼庄。
俗礼歌五首 其一 莫跨鞍
郑文康（明代）

莫跨鞍，莫跨鞍，跨鞍未必家平安。鞍高足小跨不过，露出绣鞋人共看。

东家娶妇有鞍跨，西家无鞍争笑话。谁知一跨心胆粗，乱走胡行都不怕。

呜呼跨鞍不如不跨好，俗礼纷纷奚足道。
卜居
曾灿垣（清代）

野老蜗牛舍，渔翁梭子船。各自不相易，同寄一山川。

倏鱼喜浮阳，往往为饵牵。当其胠泥沙，岂不愿深渊。

人生各有营，阅途纷万千。苟欲宅其身，岂不在圣贤。

世人尚眉睫，小喜快当前。朝菌与蟪蛄，分争大小年。

多谢繁华子，厚意似微怜。凫鹤不相续，贱性靡所迁。

不疑又何卜，中情良谓然。
范增二首
王安石（宋代）

鄛人七十漫多奇，为汉敺民了不知。
谁合军中称亚父，直须推让外黄儿。
览张骞传
邵谒（唐代）

采药不得根，寻河不得源。此时虚白首，徒感武皇恩。

桑田未闻虚，日月曾几昏。仙骨若求得，垄头无新坟。

不见杜陵草，至今空自繁。
种兰
苏辙（宋代）

兰生幽谷无人识，客种东轩遗我香。
知有清芬能解秽，更怜细叶巧凌霜。
根便密石秋芳草，丛倚修筠午荫凉。
欲遣蘼芜共堂下，眼前长见楚词章。
偈颂二百零五首
释正觉（宋代）

仲秋渐凉，蒲团放稳长连床。
身心澄彻见渊底，河汉淡淡秋磨光。
二祖不短，少林不长，
相传笑杀威音王。你无所得，
我无所藏，四无壁落浑大方。
万世清规信明白，夜寒吐月山苍苍。
乌龙行
李重华（清代）

鸡头天险临箕谷，电激霆奔泻其足。此江旧袭乌龙名，凡鳞易见龙潜伏。

崖欹峡束窅莫窥，下閟龙堂嵌坳隩。方池吞吐混江流，幽窦虚无透山腹。

今年苦旱大雩祭，张令勤民事巫祝。冲波逆石进鱼艇，布币陈觞照犀烛。

维龙变现若暝蜓，黑质锦章光闪目。鳞鬐蜿蜒恣徘徊，爪角纷拿时往复。

诘朝动地滃云雷，甘𩆩翻江溢溪渎。褒斜万户总衢谣，沔汉千畴竟秋熟。

即今报祀妥龙神，濒江庙貌峨新筑。争觌元殊斗洧观，诚求迥异藏漦卜。

我来木落嵯岈空，徒见飞涛漱寒玉。骊龙尔且抱珠眠，明春更遍苍生福。
太皇太后合春帖子六首
苏颂（宋代）

宝历书推律，春觞颂献椒。
年年似今日，三万八千朝。